Основната цел на байцването е нанасяне на слой върху повърхност (която може да бъде както дървена, така и метална) с цел удължаване на трайността на дървото или оцветяване. Най-често байцването се използва, за да се оцвети дървото.
Има няколко неща, които трябва да знаете, преди да започнете с байцването. Байцът е концентрат, който трябва да бъде разреден. Въпреки че получения цвят зависи от съдържанието на химични вещества, важна роля играе и структурата на самата дървесина – колко е суха, стара ли е.
Слоят от байц попива по различен начин при напречните и надлъжните разрези на дървото. Затова и дървени предмети, обработени на струг, трябва да бъдат намокрени с вода, за да могат да поемат байца на равномерна дълбочина.
Самото нанасяне е изключително лесно. Първо трябва да загладите повърхността с подходяща шкурка и да изчистите дървото. Разбъркайте добре байца, тъй като може да се е образувала утайка на дъното. Започнете да нанасяте с четка или гъба по дължината на нишките. Нанесете колкото слоя е необходимо, докато постигнете желания цвят.